## Vicepresidència reallotja i atén les persones majors, menors i discapacitades de les residències afectades per la DANA

*** Servicis Socials ha estat en contacte permanent amb Emergències, Sanitat i les autoritats municipals per a atendre de manera immediata les evacuacions i les necessitats de medicació, aigua, menjar o llum de les persones residents
* Un total de 126 centres han resultat afectats i han requerit atenció 8.198 persones**

La Vicepresidència i Conselleria de Servicis Socials, Igualtat i Vivenda està reallotjant i atenent les persones majors, menors i discapacitades que es trobaven en els centres i residències de poblacions que han patit els efectes de la DANA.

Els equips directius de la Conselleria de Servicis Socials han estat en contacte directe i permanent amb totes les direccions i els professionals que treballen en centres afectats en les comarques de la Ribera Alta, la Ribera Baixa, el Camp de Túria, la Foia de Bunyol, els Serrans i, sobretot, Utiel-Requena i l’Horta Sud.

Des del primer moment s’ha establit una via de comunicació directa amb les residències per a la coordinació entre la Conselleria, els servicis d’emergències, sanitat i les autoritats municipals per a atendre de manera immediata les evacuacions i les principals necessitats de medicació, aigua, menjar o llum.

En les zones més aïllades, ha sigut fonamental la cooperació dels municipis, dels supermercats, dels servicis d’emergència i dels professionals sanitaris per a poder accedir als centres i proveir de menjar i medicaments les persones majors o les persones que patixen malalties.

Un total de 126 centres han resultat afectats, tots es trobaven en el perímetre de la zona danyada. D’estos, 12 són centres de menors, 32 són residencials de discapacitat i 82 residències de persones majors en situació de dependència. Estos centres acullen 8.198 persones amb necessitats d’atenció variada. D’estes, 228 són usuàries de centres de menors, 1.315 ho són de centres residencials de discapacitat i 6.655 són majors residents en situació dependència.

**Paiporta i Catarroja**

Les residències de Paiporta i Catarroja han sigut les més afectades per les inundacions. A Paiporta, a causa de situació d’emergència, 95 residents del centre de Paiporta van ser traslladats a altres residències de la província de València. Així mateix, 17 persones més que es trobaven en situació de dependència van ser reallotjades de manera immediata en un centre a Albuixech.

A Catarroja, a causa dels problemes que presentava l’edifici, 20 persones van ser reubicades a Borriana i 17 a Villahermosa del Río.

El Centre d’Envelliment Actiu d’Alzira va ser tancat, sense que s’haja produït cap incidència perquè en el moment de la DANA no hi havia usuaris. En la residència de persones majors de Carlet es van atendre emergències per a solucionar problemes d’acumulació d’aigua.

Fecha: 05/11/2024